የኢትዮጵያ የውጭ ቀጥታ ኢንቨስትመንት በ35 በመቶ ማደጉ ተገለጸ
ባለፉት  ስድስት  ወራት የኢትዮጵያ የውጭ ቀጥታ ኢንቨስትመንት በአማካኝ  በ35 በመቶ  ማደጉን  የኢትዮጵያ ኢንቨስትመንት ኮሚሽን አስታወቀ ።የኮሚሽኑ የህዝብ ግንኙነት ኃላፊ አቶ መኮንን ሃይሉ ለዋልታ እንደገለጹት ኢትዮጵያ በዘንድሮ የበጀት ዓመት ባለፉት ስድስት ወራት 1ነጥብ 2 ቢሊዮን የአሜሪካን ዶላር የሚያወጣ የውጭ  ቀጥታ ኢንቨስትመንትን መሳብ ችላለች ።በግማሽ ዓመቱ የተመዘገበው የውጭ ቀጥታ ኢንቨስትመንት ከመጀመሪያው የዕድገትና ትራንስፎርሜሽን ዕቅድ የመጀመሪያ ዓመትና ከዓምናው የበጀት ዓመት ተመሳሳይ ወቅት ጋር ሲነጻጻር የሚያበረታታ ዕድገት አስመዝግቧል ።     እንደ አቶ አቶ መኮንን ገለጻ ለውጭ ቀጥታ ኢንቨስትመንት ዕድገቱ በተለያዩ የአገሪቱ ክፍሎች እየተቋቋሙ የሚገኙትና በብዙ ሚሊዮን ዶላር ወጪ እየፈሰሰባቸው የሚገኙት የኢንዱስትሪ ፓርኮች ትልቅ የሚባል አስተዋጽኦ አበርክተዋል ።   ባለፉት ስድስት ወራት ከአውሮፓ፣ አሜሪካና ኢሲያ የመጡት ትልልቅ  ኩባንያዎች በኢትዮጵያ በተለያዩ የኢንቨስትመንት ዘርፎች ለመሥራት  ገብተዋል ።   ባለፉት ስድስት ወራት ሦስት የቻይና ኢንዱስትሪዎችና ሁለት የህንድ ኩባንያዎች በሐዋሳ የኢንዱስትሪ ፓርክ ሼዶችን በመውሰድ ሥራ ከጀመሩት የውጭ ኩባንያዎች መካከል የሚገኙ ሲሆኑ የውጭ ቀጥታ ኢንቨሰትመንቱን በማሳደግ በኩል የጎላ ሚና ነበራቸው ።በተለይም  ከሶስቱ የቻይና ኩባንያዎች  ጂያንግሱ ሰንሻይን ግሩፕ በአጠቃላይ 945 ሚሊዮን የአሜሪካን ዶላር በማፍሰስ ኢንቨስትመንቱን በኢትዮጵያ ለማስፋፋት ወስኗል ።     በተጨማሪም በኢትዮጵያ እየተካሄደ ያለው የመሠረተ ልማት ዝርጋታ ፣ የኤሌክትሪክ ሃይል አቅርቦት፣ አንጻራዊ ሰላምና ርካሽ የሰው ሃይል  ለውጭ ቀጥታ ኢንቨሰትመንቱ  ፍሰት ዕድገቱ ሌላው አስተዋጽኦ ያደረጉ ምክንያቶች መሆናቸውን አቶ መኮንን አስረድተዋል ።የውጭ ቀጥታ ኢንቨስትመንት ማደጉ  በአገር ውስጥ ያለው ሥራ አጥ ዜጋ ወደ  ሥራ እንዲሰማራ እገዛ የሚያደርግ በመሆኑ   መንግሥት  ለኢንቨስትመንቱ ዘርፍ ልዩ ትኩረት ሠጥቶት እየሠራ እንደሆነ ዋልታ ኢንፎርሜሽን ማዕከል ዘግቧል ።   